सेंसेक्स 289 अंक गिरकर 57,925 पर बंद, अडाणी ग्रुप के 10 में से 6 शेयर्स में तेजी
BSE NSE Sensex Today, Stock Market Latest Updates; शेयर बाजार में गिरावट देखने को मिल रही है। सेंसेक्स 153 अंक गिरकर 58,061 पर खुला।
आज यानी गुरुवार (23 मार्च) को शेयर बाजार में गिरावट देखने को मिली है। सेंसेक्स 289 अंक गिरकर 57,925 पर बंद हुआ। वहीं निफ्टी में भी 75 अंकों की गिरावट रही। यह 17,076 के स्तर पर बंद हुआ। सेंसेक्स के 30 में से 17 शेयरों में गिरावट और सिर्फ 13 में तेजी देखने को मिली।
अडाणी एंटरप्राइजेज का शेयर 0.85% गिरा
अडाणी ग्रुप के 10 शेयरों में से 6 में तेजी और 4 में गिरावट देखने को मिली है। अडाणी ग्रुप की फ्लैगशिप कंपनी अडाणी एंटरप्राइजेज का शेयर 0.85% टूटा है। वहीं अडाणी ग्रीन एनर्जी, ट्रांसमिशन और टोटल गैस के शेयर में 5-5% की तेजी रही।
अमेरिकी और एशियाई शेयर बाजार में गिरावट
अमेरिका के सेंट्रल बैंक फेड ने ब्याज दरों में 25 बेसिस प्वाइंट का इजाफा किया है। ब्याज दर बढ़ने का असर शेयर मार्केट पर भी दिखा है। डाओ जोंसजों 500 प्वाइंट से ज्यादा लुढ़का है। सुबह एशियाई बाजारों पर भी दबाव देखने को मिल रहा है। SGX निफ्टी भी नीचे कारोबार कर रहा है।
FII ने की खरीदारी
22 मार्च को भारतीय बाजारों में विदेशी संस्थागत निवेशकों (FII) ने 61.72 करोड़ रुपए की खरीदारी की। इस दिन घरेलू संस्थागत निवेशकों ने भी 383.51 करोड़ रुपए की खरीदारी की। इसके साथ ही इस महीने FII की कुल खरीदारी 2,469 करोड़ रुपए की रही है। जबकि DIIs की खरीदारी कुल 21,369 करोड़ रुपए की रही है।
बुधवार को बाजार में रही तेजी
इससे पहले बुधवार यानी 22 मार्च को लगातार तीसरे दिन शेयर बाजार में तेजी देखने को मिली थी। सेंसेक्स 139 अंक चढ़कर 58,214 पर बंद हुआ था। वहीं निफ्टी भी 44 अंक चढ़ा था। यह 17,151 के स्तर पर बंद हुआ था। सेंसेक्स के 30 में से 21 शेयरों में तेजी और सिर्फ 9 में गिरावट रही थी।
